**48. LEHOLA-LEMBITU MÄNGUDE MALEVÕISTLUSE JUHEND 2021 a.**

**I Eesmärk**

Arendada malet kui suurepärast lauamänguala kõigi Põhja-Sakala valla elanike seas. Populariseerida malemängu piirkonades elavate inimeste hulgas. Selgitada välja paremad malemängijad individuaalselt.

**II Aeg ja koht**

Võistlus  toimub 18. septembril 2021 Suure-Jaani noortekeskuses algusega kell 10.00.

**III Osavõtjad**

Lehola-Lembitu mängudest võivad osa võtta kõik Põhja-Sakala vallas alaliselt elavad kodanikud, nende lapsed ning täiskasvanud, kellel vähemalt üks vanematest elab valla territooriumil. Piirkond võib mängudel osaleda piiramatu arvu võistlejatega.

Iga võistleja vastutab oma tervisliku seisundi eest ise.

Maleturniiril osalejatel (alates 18. eluaastast) palun esitada COVID-tõend vaktsineerituse, läbipõdemise või tervishoiuteenuse osutaja poolt tehtud koroonatesti negatiivse tulemuse kohta.

**IV Võistlussüsteem**

Mängitakse individuaalturniirid naistele ja meestele eraldi. Kuni 8 osavõtjaga mängitakse ringsüsteemis, 9-15 osavõtjaga Šveitsi süsteemis 6 vooru, 16 ja enama osavõtjaga šveitsi süsteemis 7 vooru. Mõtlemisaeg 15 minutit + 3 sekundit igale käigule kummalegi mängijale. Paremusjärjestuse määramise eelistused võrdsete punktide korral:

Ringsüsteem:

1. Sonneborg-Bergeri süsteem (Liidetakse vastaste punktid, keda mängija võitis ja pooled punktid, kellega viigistas).
2. Omavaheline mäng.
3. Lisapartiid (mitte üle kolme) ajakontrolliga kummalegi 5 minutit esimese võiduni. 1. partiiks värvid loosime. Kolme viigi korral eelistame kolmanda partii mustadega mängijat.

Šveitsi süsteem:

1. Suurim vastaste punktide summa.
2. Suurim iga vooru järgsete punktide summa. Võrdsuse korral jäetakse ära 1. vooru järel olevad punktid, selle võrdsuse korral 2. vooru järel olevad punktid jne.
3. Lisapartiid (mitte üle kolme) ajakontrolliga kummalegi 5 minutit esimese võiduni. 1. partiiks värvid loosime. Kolme viigi korral eelistame kolmanda partii mustadega mängijat.

**V Autasustamine**

Võitjat autasustatakse  medali ja diplomiga, II ja III koha saavutanuid diplomiga.

**VI Üldist**

Kõik juhendis määratlemata küsimused ja üleskerkinud probleemid lahendab enne võistlusi ja võistluste ajal kohtunik Jüri Hansen (tel 51 79 379).